Nõukogu määrus (EMÜ) nr 1947/93,

30. juuni 1993,

millega muudetakse määrust (EMÜ) nr 1365/75 Euroopa Elu- ja Töötingimuste Parandamise Fondi loomise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 235,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse kontrollikoja arvamust [3]

ning arvestades, et:

1975. aasta 22. juuli lepinguga, millega muudeti Euroopa ühenduste asutamislepingute ja Euroopa ühenduste ühtse nõukogu ja ühtse komisjoni asutamislepingu teatavaid rahandussätteid, muudeti korda, millega kiidetakse heaks komisjoni tegevus eelarve täitmisel; seetõttu on vajalik ajakohastada määrusega (EMÜ) nr 1365/75 [4] loodud Euroopa Elu- ja Töötingimuste Parandamise Fondi haldusnõukogu tegevuse heakskiitmise korda vastavalt EMÜ asutamislepingu artiklis 206b sätestatud korrale;

1975. aasta 22. juuli lepinguga asendati kontrollnõukogu kontrollikojaga kõikides kontrollnõukogu puudutavates tekstides;

Kreeka, Hispaania ja Portugali ühinemisaktidega muudeti fondi haldusnõukogu koosseisu;

tuleks hoolitseda selle eest, et fondi aastaaruanne edastataks kõikidele asjast huvitatud ühenduse asutustele;

seetõttu on vaja muuta määrust (EMÜ) nr 1365/75;

EMÜ asutamislepingus ei nähta käesoleva määruse vastuvõtmiseks ette muid volitusi peale artiklis 235 sätestatute,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 1365/75 järgmiselt.

1. Artikli 6 lõige 1 asendatakse järgmisega:

"1. Haldusnõukogusse kuulub 39 liiget, kellest:

a) kaksteist liiget esindavad liikmesriikide valitsusi;

b) kaksteist liiget esindavad tööandjate organisatsioone;

c) kaksteist liiget esindavad töövõtjate organisatsioone;

d) kolm liiget esindavad komisjoni."

2. Artikkel 13 asendatakse järgmisega:

"Artikkel 13

Direktor koostab ja haldusnõukogu võtab mitte hiljem kui 31. märtsil vastu aasta üldaruande fondi tegevuse, finantsolukorra ja tulevikusuuniste kohta ning saadab selle Euroopa Parlamendile, nõukogule, komisjonile, majandus- ja sotsiaalkomiteele ja kontrollikojale."

3. Artikli 15 lõiked 1 ja 2 asendatakse järgmisega:

"1. Haldusnõukogu saadab hiljemalt iga aasta 31. märtsil komisjonile tulude ja kulude kalkulatsiooni. Komisjon edastab selle kalkulatsiooni, mis sisaldab ka ametikohtade loetelu, Euroopa Parlamendile ja nõukogule koos Euroopa ühenduste esialgse eelarve eelnõuga.

2. Eelarve täitmist korraldav asutus määrab fondi subsiidiumiks kasutatavad assigneeringud.

Nende assigneeringute suhtes kohaldatakse kehtivat assigneeringute ühest peatükist teise ülekandmise korda.

Eelarve täitmist korraldav asutus koostab fondi ametikohtade loetelu."

4. Artikkel 16 asendatakse järgmisega:

"Artikkel 16

1. Fondi suhtes kohaldatavad rahandussätted võetakse vastu vastavalt asutamislepingu artiklile 209.

Komisjoni finantskontrolör kontrollib kõikide fondi poolt võetud kohustuste ja kulutuste eest tasumist ning kõikide tulude arvestust ja laekumist.

2. Haldusnõukogu saadab hiljemalt 31. märtsil Euroopa Parlamendile, nõukogule, komisjonile ja kontrollikojale fondi eelmise eelarveaasta tulude ja kulude aruande, finantshaldamise analüüsi ja bilansi.

Kontrollikoda vaatab need läbi vastavalt asutamislepingu artiklile 206a.

3. Kontrollikoda edastab hiljemalt 30. novembriks tegevuse heakskiitmise eest vastutavatele organitele ja komisjonile oma aastaaruande koos fondi vastustega esitatud märkustele ja tagab selle ilmumise Euroopa Ühenduste Teatajas.

Vastavalt nõukogu poolt kvalifitseeritud häälteenamuse alusel antud soovitusele, kiidab Euroopa Parlament fondi haldusnõukogu tegevuse heaks enne järgmise aasta 30. aprilli asutamislepingu artiklis 206b sätestatu kohaselt."

5. Artikkel 17 asendatakse järgmisega:

"Artikkel 17

Nõukogu võtab komisjoni ettepanekul ja pärast konsulteerimist Euroopa Parlamendiga vastu sätted fondi personali kohta."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 30. juuni 1993

Nõukogu nimel

eesistuja

S. Bergstein

[1] EÜT C 23, 31.1.1991, lk 26.

[2] EÜT C 13, 20.1.1992, lk 524.

[3] EÜT C 152, 10.6.1991, lk 1.

[4] EÜT L 139, 30.5.1975, lk 1.

--------------------------------------------------